**LIETUVOS RESPUBLIKOS VIDAUS REIKALŲ MINISTRO**



**Į S A K Y M A S**

**DĖL VALSTYBĖS TARNAUTOJŲ MOKYMO ORGANIZAVIMO TVARKOS TAISYKLIŲ PATVIRTINIMO**

2002 m. liepos 11 d. Nr. 340

Vilnius

Vadovaudamasis Lietuvos Respublikos valstybės tarnybos įstatymo (Žin., 1999, Nr. [66-2130](https://www.e-tar.lt/portal/lt/legalAct/TAR.D3ED3792F52B); 2002, Nr. [45-1708](https://www.e-tar.lt/portal/lt/legalAct/TAR.5603BD9D8D74)) 47 straipsnio 3 dalimi,

tvirtinu Valstybės tarnautojų mokymo organizavimo tvarkos taisykles (pridedama).

VIDAUS REIKALŲ MINISTRAS JUOZAS BERNATONIS

PATVIRTINTA

Lietuvos Respublikos vidaus reikalų ministro

2002 m. liepos 11 d. įsakymu Nr. 340

**VALSTYBĖS TARNAUTOJŲ MOKYMO ORGANIZAVIMO TVARKOS TAISYKLĖS**

**I. BENDROSIOS NUOSTATOS**

1. Šios taisyklės nustato valstybės tarnautojų mokymo programų tvirtinimo ir valstybės tarnautojų mokymo organizavimo procedūras.

2. Valstybės tarnautojai mokosi vidaus reikalų ministro nustatyta tvarka patvirtintose valstybės tarnautojų kvalifikacijos tobulinimo įstaigose.

3. Valstybės tarnautojų mokymo programos rengiamos pagal vidaus reikalų ministro nustatytus valstybės tarnautojų mokymo programų turinio reikalavimus.

**II. VALSTYBĖS TARNAUTOJŲ MOKYMO PROGRAMŲ TVIRTINIMAS**

4. Valstybės tarnautojų mokymo programos, kurių trukmė viršija 8 akademines valandas, teikiamos tvirtinti valstybės tarnybos tvarkymo funkcijas atliekančiai įstaigai (toliau vadinama – valstybės tarnybos tvarkymo įstaiga).

5. Kartu su teikiama tvirtinti valstybės tarnautojų mokymo programa valstybės tarnybos tvarkymo įstaigai pateikiamos dviejų atitinkamos srities kvalifikuotų specialistų (vieno – atitinkamos srities praktiko, kito – atitinkamos srities mokslininko) recenzijos apie valstybės tarnautojų mokymo programos atitiktį vidaus reikalų ministro nustatytiems valstybės tarnautojų mokymo programų turinio reikalavimams.

6. Atitinkamos srities kvalifikuoti specialistai, teikiantys recenzijas dėl valstybės tarnautojų mokymo programų, pasirenkami iš valstybės tarnybos tvarkymo įstaigos vadovo sudaryto sąrašo.

7. Valstybės tarnybos tvarkymo įstaiga per 5 darbo dienas nuo valstybės tarnautojų mokymo programos pateikimo dienos įvertina, ar pateikta valstybės tarnautojų mokymo programa atitinka vidaus reikalų ministro nustatytus valstybės tarnautojų mokymo programų turinio reikalavimus, ir ją patvirtina arba su pastabomis grąžina koreguoti jos rengėjams.

8. Patvirtintos valstybės tarnautojų mokymo programos įrašomos į valstybės tarnybos tvarkymo įstaigos tvarkomą valstybės tarnautojų mokymo programų sąrašą.

9. Valstybės tarnybos tvarkymo įstaiga per 3 darbo dienas nuo valstybės tarnautojų mokymo programos patvirtinimo dienos apie tai informuoja valstybės tarnautojų mokymo programos rengėjus.

**III. VALSTYBĖS TARNAUTOJŲ MOKYMO PROGRAMŲ UŽSAKYMAS**

10. Valstybės ir savivaldybių institucijos ir įstaigos, valstybės tarnybos tvarkymo įstaiga gali inicijuoti atitinkamų valstybės tarnautojų mokymo programų parengimą.

11. Valstybės ir savivaldybių institucijos ir įstaigos joms reikalingų valstybės tarnautojų mokymo programų parengimo išlaidas apmoka iš valstybės ar savivaldybės biudžeto lėšų.

**IV. VALSTYBĖS TARNAUTOJŲ MOKYMO METINIŲ PLANŲ SUDARYMAS**

12. Valstybės ir savivaldybių institucijos ir įstaigos, atlikdamos valstybės tarnautojų vertinimą, kasmet nustato valstybės tarnautojų mokymo poreikius.

13. Valstybės ir savivaldybių institucijos ir įstaigos nustato valstybės tarnautojų prioritetines mokymo grupes pagal Valstybės tarnautojų mokymo 2002–2006 metų strategijoje nustatytus prioritetinius mokymo tikslus ir prioritetines mokymo grupes.

14. Kasmet iki gegužės 1 dienos valstybės ir savivaldybių institucijos ir įstaigos sudaro valstybės tarnautojų mokymo metinius planus, kuriuos teikia valstybės tarnybos tvarkymo įstaigai pagal šių taisyklių priedą.

**V. VALSTYBĖS TARNAUTOJŲ MOKYMO PRIEŽIŪRA**

15. Valstybės tarnybos tvarkymo įstaiga, valstybės ir savivaldybių institucijos ir įstaigos, vykdydamos mokymo priežiūrą, gali paskirti asmenį stebėti mokymo eigą valstybės tarnautojų kvalifikacijos tobulinimo įstaigose.

16. Valstybės tarnautojų kvalifikacijos tobulinimo įstaigos kasmet iki kovo 30 dienos turi pateikti savo veiklos ataskaitas valstybės tarnybos tvarkymo įstaigai. Ataskaitose pateikiami duomenys apie vykdomas valstybės tarnautojų mokymo programas, mokytų valstybės tarnautojų ir mokymo dienų skaičių, valstybės ir savivaldybių institucijų ir įstaigų atsiliepimai apie valstybės tarnautojų mokymo programų efektyvumą, valstybės tarnautojų mokymo programų tobulinimo perspektyvos, dėstytojų kvalifikacijos tobulinimo priemonės ir formos.

17. Valstybės tarnybos tvarkymo įstaiga gali kontroliuoti atskirų valstybės tarnautojų mokymo programų įgyvendinimą, tikrindama gautus skundus dėl valstybės tarnautojų mokymo.

18. Valstybės tarnybos tvarkymo įstaiga, nustačiusi, kad įgyvendinant atitinkamą valstybės tarnautojų mokymo programą nebuvo užtikrinta tinkama mokymo kokybė, gali sustabdyti šios valstybės tarnautojų mokymo programos įgyvendinimą iki bus pašalinti nustatyti trūkumai.

**VI. BAIGIAMOSIOS NUOSTATOS**

19. Valstybės tarnautojams, išklausiusiems atitinkamą valstybės tarnautojų mokymo programą, valstybės tarnautojų kvalifikacijos tobulinimo įstaigos išduoda dokumentą, patvirtinantį atitinkamos valstybės tarnautojų mokymo programos išklausymą.

20. Ginčai, kylantys dėl valstybės tarnautojų mokymo programų tvirtinimo ir valstybės tarnautojų mokymo, nagrinėjami teisės aktų nustatyta tvarka.

\_\_\_\_\_\_\_\_\_\_\_\_\_\_

Valstybės tarnautojų mokymo organizavimo

tvarkos taisyklių priedas

(valstybės ar savivaldybės institucijos ar įstaigos pavadinimas)

TVIRTINU

Įstaigos vadovo parašas/

vardas ir pavardė/data

**VALSTYBĖS TARNAUTOJŲ MOKYMO METINIS PLANAS**

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Mokymo programos pavadinimas | Mokymo programos rūšis | Siunčiamų mokytis valstybės tarnautojų skaičius | Mokymo programos trukmė (akad. val.) | Mokymo įstaiga | Mokymo kaina |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

Planą sudariusio asmens pareigos/vardas ir pavardė/parašas/data

\_\_\_\_\_\_\_\_\_\_\_\_\_\_